Hoe om vinnig van 'n koorsblaar ontslae te raak - Goeie Huishouding
Tuis » Hoe om vinnig van 'n koorsblaar ontslae te raak
Daardie eerste onmiskenbare tinteling wat tot 'n blasie, 'n gejeuk, 'n steekgevoel, gebarste lippe en trane lei, is genoeg om enige iemand se week te versuur, om nie te praat van hoe dit lyk én dat dit hoogs aansteeklik is nie . . .
Maar jy hoef nie agter 'n serp weg te kruip of afsprake te kanselleer nie, want daar is 'n paar maniere om te voorkom dat 'n koorsblaar sy lelike kop uitsteek.
Hallo, sagte, gladde lippe!
Wat veroorsaak 'n koorsblaar?
Die beste manier om 'n koorsblaar af te weer, is om te weet wat presies dit is. Koorsblare is klein blasies vol vloeistof wat enige plek op jou gesig kan verskyn, maar kom meestal op die lippe voor en vorm gewoonlik 'n kors.
Nie mooi nie. Maar wat veroorsaak dit?
"Koorsblare ontstaan wanneer die normaalweg sluimerende herpesvirus opvlam," verduidelik dr. Marie-Louise Daly, konsulterende dermatoloog by die Harley Street Dermatology Clinic in Brittanje. Baie mense vind dat wanneer hulle afgetakel, gespanne en siek is, hulle meer geneig tot koorsblare is, maar dit is nie die enigste faktore nie.
"Slegte omgewingstoestande soos uiterste temperature of wind kan lippe dehidreer en beskadig," sê dr. Daly. "Daar is ook al bevind dat UV-lig tot die heraktivering van die virus uit sy rustende toestand kan lei."
Hoe om 'n koorsblaar te voorkom
"Goed gehidreerde lippe is minder geneig om te bars of te kraak en is dus meer bestand teen omgewingsfaktore wat koorsblare kan vererger," verduidelik dr. Daly.
Dit beteken dat jy jou lippe daagliks met 'n lipbalsem moet vertroetel, veral een met 'n SBF om te voorkom dat die son sake vererger.
Hoe om van koorsblare ontslae te raak
Ons wens ons het beter nuus gehad, maar koorsblare is eintlik ongeneeslik.
As jy eers aan die virus blootgestel is, bly dit lewenslank in jou vel. Alhoewel koorsblare gewoonlik ná 10 dae opklaar, is daar maniere om die herstelproses aan te help.
Vra jou apteker vir 'n salf wat wat Aciclovir bevat, 'n antivirale bestanddeel wat voorkom dat die infeksie verder versprei. Maak seker dat jy dit sagkens aantik om die blasie nie te irriteer nie.
Koorsblaarpleisters bied ook wonderlike pynverligting, en beskerm jou lippe teen slegte weer wat koorsblare soms meer ongemaklik of droog en skubberig kan maak. Gebruik 'n vergrootspieël om te versker dat jy dit vanuit die staanspoor perfek aanwend.